**Submarine** הוא מיני-אלבום אינדי פופ ופולק של זמר האינדי רוק הבריטי אלכס טרנר. המיני-אלבום כולל רצועה המורכבת מ-6 שירים, ואורכו 19 דקות ו-3 שניות. זהו מיני-אלבום הבכורה של הזמר, סולן הלהקה "Arctic Monkeys", והוא הוקלט על ידי חברת התקליטים Domino בהפקתו של ג'יימס פורד. המיני-אלבום הוקלט במהלך 2010, ויצא לאור ב-14 במרץ 2011 כפסקול הסרט "Submarine".

תיאור כללי
----------

הדרמה הקומית "Submarine", סרט הביכורים של השחקן ריצ'רד איואד כבמאי וכתסריטאי, מציגה בעלילה את אוליבר טייט, נער בגיל ההתבגרות הנקרע בין דאגה לזוגיות השברירית האישית שלו לבין דאגה לנישואים המתפרקים של הוריו. הזמר אלכס טרנר, סולן להקת האינדי רוק, ארקטיק מאנקיז, נשכר לכתוב שירים מקוריים עבור הפסקול. בשונה מסגנון הרוק של להקתו, טרנר כתב בלדות אקוסטיות שקטות בליווי גיטרה אקוסטית. המיני-אלבום הוקלט באולפני "One Inch" ו-"Air" שבעיר לונדון במהלך 2010, ויצא לאור ב-14 במרץ 2011.

כחלק מהאלבום "Suck It And See", שיצא לאור ב-6 ביוני 2011, חידשה הלהקה את השיר החותם את המיני-אלבום, "Piledriver Waltz", בגרסה אלקטרונית קצבית. עשור אחר כך, ב-2021, מאמר במגזין "NME" צייר את הקשר בין המיני-אלבום לאלבום "Tranquility Base Hotel & Casino" של הלהקה והצביע על המיני-אלבום כתפנית מוזיקלית בקריירה של טרנר אשר ממשיכה להשפיע עליו. בן שלו מעיתון "הארץ" ציין זאת עוד קודם, כבר ב-2018.

רשימת רצועות
------------

כל השירים נכתבו והולחנו על ידי אלכס טרנר. 

| מס' | שם | משך |
| --- | --- | --- |
| 1. | Stuck on the Puzzle (Intro) | 0:53 |
| 2. | Hiding Tonight | 3:06 |
| 3. | Glass in the Park | 3:59 |
| 4. | It's Hard to Get Around the Wind | 4:07 |
| 5. | Stuck on the Puzzle | 3:31 |
| 6. | Piledriver Waltz | 3:24 |
| **משך כולל:** | **19:03** |

ביקורות
-------

על אף ש-"Submarine" איננו זכה להפצה בבתי הקולנוע בישראל, המיני-אלבום עודנו סוקר באתרי הבידור. המבקר עינב שיף מאתר "וואלה!" הרעיף שבחים על האלבום בדבריו כי הוא "למעשה טור דה פורס של הצד הפחות מדי מוערך של טרנר" וכן כי "העבר, ההווה ועתיד של הרוקנרול שייכים לאלכס טרנר", ועליו הוסיף אבנר שביט מאותו אתר כי המיני-אלבום משתלב בצורה מצוינת כפסקול הסרט. בביקורת של אבישי קרשין מאתר "ynet" על הסרט, הוא ציין כי הפסקול של טרנר "מקסים". בסיכום 2011 של הבלוג "ישרא-בלוג", המיני-אלבום כונה "אחד הריליסז היותר מוצלחים השנה". בביקורות שהגיעו בהמשך השנה על אלבום הלהקה, "Suck It And See", המיני-אלבום זכה להתייחסויות נוספות – עינב שיף שיבח אותו פעם נוספת וציין כי אלכס טרנר "השתכלל כל כך ככותב שירים" בו, מני אבירם מאתר "mako" הזכיר אותו גם כן לחיוב וקרא לו "עדין ומרגש" ושרון מולדאבי מהעיתון "גלובס" שכתב עליו כי הוא "אקוסטי ואינטימי יותר מהרוק של המאנקיז". בביקורת מאוחרת יותר, על "Tranquility Base Hotel & Casino" מ-2018, הכתב בן שלו מעיתון "הארץ" שיבח את המיני-אלבום כ"פריצת דרך" בקריירה של טרנר.

קישורים חיצוניים
----------------

* ספוטיפיי Submarine באתר ספוטיפיי
* אפל מיוזיק Submarine באתר אפל מיוזיק
* MusicBrainz Submarine באתר MusicBrainz
* Discogs Submarine באתר Discogs

הערות שוליים
------------

1. ↑  Shooting begins on comedy Submarine, ‏UK Film Council, ‏26 באוקטובר 2009
2. ↑  Ray Roa, ‏Arctic Monkeys' Alex Turner contributes music to Sundance film Submarine, ‏Consequence of Sound, ‏14 בדצמבר 2010
3. ↑  Paul Thompson, ‏Alex Turner - Submarine OST, ‏Pitchfork, ‏22 במרץ 2011
4. ↑  Jackson Maxwell, ‏Alex Turner: Beyond Arctic Monkeys to ‘Submarine’‎, ‏Guitar World, ‏5 בפברואר 2014
5. ↑  Alex Turner – Submarine - Original Songs From The Film By Alex Turner, ‏Discogs
6. ↑  Sean Michaels, ‏Arctic Monkeys' Alex Turner to make solo debut, ‏The Guardian, ‏7 בפברואר 2011
7. ↑  Fred Garratt-Stanley, ‏How Alex Turner’s ‘Submarine’ EP paved the way for ‘Tranquility Base Hotel & Casino’‎, ‏NME, ‏14 במרץ 2021
8. 1 2  בן שלו, איך הצליחו ה"ארקטיק מאנקיז" לחמוק מגורל הרוקרים המסתאבים? הם הפסיקו לנגן רוק!, הארץ, 18 במאי 2018
9. ↑  עינב שיף, זהו זה?: על האלבומים החדשים של הסטרוקס, Elbow ואלכס טרנר, וואלה!, 14 במרץ 2011
10. ↑  "Submarine" ירגש אתכם ו-"Glee Project" תסחוף - דברים שצריך לשים אליהם לב, וואלה!, 23 ביולי 2011
11. ↑  אבישי קרשין, מחלקים דיוידנדים: לפנינו המבול, ynet, 18 באוגוסט 2011
12. ↑  סיכום שנת 2011: 20 האלבומים המועדפים עליי, ישרא-בלוג, ינואר 2012
13. ↑  עינב שיף, ארקטיק מאנקיז החדש - ההתבגרות מעולם לא נשמעה טוב יותר, וואלה!, 25 במאי 2011
14. ↑  מני אבירם, כאב של לוחמי פו, mako, ‏14 באפריל 2011
15. ↑  שרון מולדאבי, גילו את אמריקה, גלובס, 22 ביוני 2011

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 724f9cf9-b495-49b7-a728-c6fef6ef635f

 |